Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), 3. Zakona o socijalnoj skrbi (“Narodne novine”, broj 18/22 – u daljnjem tekstu: Zakon) i članka 29. stavka 1. točke 27. Statuta Grada Vodica („Službeni Glasnik Grada Vodica“, broj 02/21), Gradsko vijeće Grada Vodica, na \_\_\_\_. sjednici, od \_\_\_\_. \_\_\_\_\_\_\_2022. godine, donosi

# ODLUKU

# o socijalnoj skrbi Grada Vodica

## **I. OPĆE ODREDBE**

**Članak 1.**

Odlukom o socijalnoj skrbi Grada Vodica (u daljnjem tekstu: Odluka) utvrđuju se prava iz socijalne skrbi koja osigurava Grad Vodice (u daljnjem tekstu: Grad), uvjeti ostvarivanja prava iz socijalne skrbi, korisnici socijalne skrbi i postupak za ostvarivanje tih prava.

**Članak 2.**

Postupak u svezi ostvarivanja prava iz socijalne skrbi propisan ovom Odlukom provodi Upravni odjel nadležan za poslovne socijalne skrbi (u daljnjem tekstu: Upravni odjel), ukoliko ovom Odlukom nije drugačije određeno.

**Članak 3.**

Prava iz socijalne skrbi utvrđena ovom Odlukom ne mogu se ostvariti na teret Grada, ukoliko je Zakonom ili drugim propisom određeno da se ta prava ostvaruju prvenstveno na teret Republike Hrvatske te drugih pravnih ili fizičkih osoba.

**Članak 4.**

Provođenje postupaka u ostvarivanju prava iz socijalne skrbi propisanih ovom Odlukom, Grad može povjeriti pravnoj ili fizičkoj osobi ovlaštenoj za obavljanje tih poslova, s kojom će sklopiti ugovor o povjeravanju poslova za ostvarivanje prava iz socijalne skrbi.

U slučaju kada Grad daje naknadu pravnoj ili fizičkoj osobi za provedbu određenog programa iz socijalne skrbi, Grad u pravilu s istom sklapa ugovor o međusobnim pravima i obvezama.

**Članak 5.**

Broj korisnika ili visina novčane pomoći i obuhvat socijalnih usluga utvrđenih ovom Odlukom mogu se ograničiti, ovisno o stanju sredstava u proračunu Grada, osim u slučaju ostvarivanja prava iz socijalne skrbi na koje je Grad obvezan Zakonom.

**Članak 6.**

Pojedini izrazi u smislu ove Odluke imaju sljedeće značenje:

1. Samac je osoba koja živi sama,

2. Samohrani roditelj je roditelj koji sam skrbi i uzdržava svoje dijete,

3. Kućanstvo je obiteljska ili druga zajednica osoba koje zajedno žive i podmiruju troškove života bez obzira na srodstvo,

4. Dijete je osoba do navršenih osamnaest godina života te punoljetna osoba do navršene dvadeset i šeste godine života, ukoliko kao redoviti studenti pohađa studij.

5. Dijete s invaliditetom je dijete koje ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima.

6. Dijete s teškoćama u razvoju je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost.

7. Osoba s invaliditetom je osoba koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s osobama bez invaliditeta

8. Smrtno stradali i nestali hrvatski branitelj definiran je Zakonom o hrvatskim braniteljima iz Domovinskog rata i članovima njihovih obitelji.

9. Prihod su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza.

Novčana sredstva koja se ne uračunavaju u prihod definirana su Zakonom o socijalnoj skrbi.

**Članak 7.**

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

### II. KORISNICI SOCIJALNE SKRBI

**Članak 8.**

Korisnici socijalne skrbi određeni su Zakonom i ovom Odlukom.

Prava iz socijalne skrbi utvrđena ovom Odlukom osiguravaju se hrvatskim državljanima koji imaju prebivalište na području Grada te strancima i osobama bez državljanstva sa stalnim boravkom u Gradu.

**III. PRAVA SOCIJALNE SKRBI**

**Članak 9.**

Ovom Odlukom uređuju se slijedeće pomoći:

* naknada za troškove stanovanja,
* naknada za prijevoz srednjoškolaca,
* naknada za prijevoz učenika s otoka Prvića,
* naknada za prijevoz umirovljenika,
* naknada u pokrivanju troškova prijevoza roditelja, udovica i djece smrtno stradalih i nestalih branitelja,
* jednokratna novčana naknada teže bolesnima i invalidnim osobama,
* jednokratna novčana naknada obiteljima za svako novorođeno dijete,
* naknada u stambenom zbrinjavanju hrvatskih branitelja,
* naknada u obiteljskim paketima.

**Članak 10.**

Prava socijalne skrbi utvrđena ovom Odlukom ne mogu se prenositi na drugu osobu ili nasljeđivati.

Korisnik može istodobno ostvariti više pojedinačnih prava, odnosno oblika naknada iz ove Odluke, ako njihovo istodobno ostvarivanje ne proturječi svrsi za koju je ostvarivanje namijenjeno, izuzev ako ovom Odlukom nije drugačije određeno.

**Članak 11.**

Pravo na neki od oblika socijalne skrbi utvrđenih ovom Odlukom ostvaruje korisnik koji ispunjava kriterije utvrđene Zakonom, odnosno ovom Odlukom.

**Naknada za troškove stanovanja**

**Članak 12.**

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaju se u visini od najmanje 30% iznosa zajamčene minimalne naknade priznate samcu odnosno kućanstvu.

Iznos naknade za troškove stanovanja utvrditi će Gradonačelnik Grada posebnom odlukom.

Troškovi stanovanja se u pravilu odobravaju u novcu te se isplata korisniku vrši izravno na tekući račun ili putem poštanske uputnice, a iznimno, kada postoji vjerojatnost da se novčanim oblikom pomoći ne bi ostvarila njezina svrha, troškovi stanovanja mogu se platiti ovlaštenoj pravnoj osobi koja je izvršila uslugu korisniku.

Svi korisnici naknade za podmirivanje troškova stanovanja su dužni jednom mjesečno nadležnom Upravnom odjelu dostaviti dokaz iz kojeg je vidljivo da i dalje primaju zajamčenu minimalnu naknadu.

Ako zbog promijenjenih okolnosti korisnik ne ispunjava uvjete za daljnje korištenje prava, pravo prestaje s danom nastanka promijenjenih okolnosti.

**Naknada za prijevoz srednjoškolaca**

**Članak 13.**

Naknada u pokrivanju troškova prijevoza srednjoškolcima koji se redovno školuju na području Šibensko - kninske županije odobrava se u iznosu od 130,00 kuna mjesečno za djecu koja ispunjavaju jedan od sljedećih uvjeta:

* čiji je roditelj samohrani roditelj ili osoba s invaliditetom,
* čiji roditelji imaju troje ili više djece,
* u kućanstvu čiji ukupan prihod u prethodnoj kalendarskoj godini, iskazan po članu obitelji, mjesečno, nije veći od 1.700,00 kuna po članu,
* djeca s invaliditetom i djeca s teškoćama u razvoju.

**Članak 14.**

Naknada u pokrivanju troškova prijevoza srednjoškolcima koji se redovno školuju izvan Šibensko - kninske županije za programe koji nisu formirani pri srednjim školama u Šibensko - kninskoj županiji odobrava se u iznosu od 400,00 kuna mjesečno za djecu koja ispunjavaju jedan od sljedećih uvjeta:

* čiji je roditelj samohrani roditelj ili osoba s invaliditetom,
* čiji roditelji imaju troje ili više djece,
* u kućanstvu čiji ukupan prihod u prethodnoj kalendarskoj godini, iskazan po članu obitelji, mjesečno, nije veći od 1.700,00 kuna po članu,
* osobe s invaliditetom i djeca s teškoćama u razvoju.

**Članak 15.**

Pravo sufinanciranja troškova prijevoza ne ostvaruje srednjoškolac kojemu se troškovi prijevoza u cijelosti financiraju iz drugih izvora.

Naknada za prijevoz srednjoškolaca koji se redovno školuju na području Šibensko - kninske županije isplaćivati će se autoprijevozniku za mjesece korištenja usluge na temelju dostavljenog računa.

**Naknada za prijevoz učenika s otoka Prvića**

**Članak 16.**

Naknadu za prijevoz učenika s otoka Prvića ostvaruju osnovnoškolci koji imaju prebivalište na otoku Prviću, a koji pohađaju nastavu u Osnovnoj školi Vodice.

Visinu naknade zaključkom će odrediti Gradonačelnik, prije početka svake nastavne godine na temelju raspoloživih novčanih sredstava i broja zaprimljenih zahtjeva.

**Naknada za prijevoz umirovljenika**

**Članak 17.**

Naknadu za podmirivanje troškova prijevoza na relaciji od područja Grada Vodice do Šibenika u iznosu od 130,00 kuna ostvaruju svi umirovljenici koji imaju prebivalište na području Grada Vodica i imaju mirovinu do 2.500,00 kuna.

Naknada za prijevoz umirovljenika isplaćivati će se autoprijevozniku za mjesece korištenja usluge na temelju dostavljenog računa.

**Naknada za prijevoz roditelja, udovica i djece smrtno stradalih ili nestalih branitelja**

**Članak 18.**

Naknadu za prijevoz roditelja, udovica i djece smrtno stradalih ili nestalih branitelja u iznosu mjesečne cijene pretplatne karte na relaciji Vodice - Šibenik, mjesečno ostvaruju roditelji, udovice te djeca poginulih ili nestalih branitelja u Domovinskom ratu, a koji su određeni Zakonom o hrvatskim braniteljima iz Domovinskog rata i članovima njihovih obitelji.

Naknada za prijevoz roditelja, udovica i djece smrtno stradalih ili nestalih branitelja isplaćivati će se autoprijevozniku za mjesece korištenja usluge na temelju dostavljenog računa.

**Jednokratna naknada teže bolesnima i invalidnim osobama**

**Članak 19.**

Pravo na jednokratnu naknadu imaju samci ili kućanstva koje tijekom godine zbog nepredviđenih odnosno nepredvidljivih situacija (teška bolest, liječenje, nabava lijekova i sl.) dođu u teške materijalne prilike najviše do 3.000,00 kuna godišnje.

Jednokratna naknada odobrava se u pravilu u novcu, a izuzetno, kada postoji vjerojatnost da se novčanim oblikom pomoći ne bi ostvarila njena svrha, jednokratna novčana pomoć može biti zamijenjena ekvivalentnom vrijednošću u stvarima ili uslugama.

**Jednokratna novčana naknada obiteljima za svako novorođeno dijete**

**Članak 20.**

Pravo na novčanu naknadu za svako novorođeno dijete može ostvariti i koristiti:

* jedan od roditelja novorođenog djeteta koji je državljanin Republike Hrvatske s neprekidno prijavljenim prebivalištem na području Grada Vodica najmanje jednu godinu do dana rođenja djeteta uz uvjet da dijete ima prebivalište na području Grada Vodica,
* posvojitelj malodobnog djeteta koji ispunjava uvjete iz stavka 1. alineje 1. ovog članka.

Visina novčane naknade ovisi o broju malodobne djece koja žive u zajedničkom kućanstvu roditelja podnositelja zahtjeva, odnosno djece dodijeljene na brigu i skrb roditelju temeljem pravomoćne presude o razvodu braka.

Visina novčane naknade za prvo dijete podnositelja zahtjeva iznosi 5.000,00 kuna te se za svako sljedeće dijete iznos povećava za dodatnih 1.000,00 kuna.

Zahtjev za jednokratnu novčanu naknadu obiteljima za novorođeno dijete može se podnijeti u roku od 12 mjeseci od dana rođenja djeteta, odnosno u roku od 12 mjeseci od dana pravomoćnosti rješenja o posvojenju.

**Naknada u stambenom zbrinjavanju hrvatskih branitelja**

**Članak 21.**

##### Naknada u stambenom zbrinjavanju hrvatskih branitelja daje se sukladno odredbama Zakona o hrvatskim braniteljima iz Domovinskog rata i članovima njihovih obitelji.

**Naknada u obiteljskim paketima**

**Članak 22.**

Pravo na naknaduu obiteljskim paketima ostvaruje se podjelom obiteljskih paketa koji sadrže namirnice, sredstva za čišćenje i održavanje osobne higijene.

Ova naknada se dodjeljuje bolesnim, starijim, invalidnim osobama i obiteljima čije su materijalne i socijalne prilike posebno ugrožene putem Caritasa Župe sv. Križa Vodice, za područje naselja Vodice te putem Crvenog križa Vodice za područje ostalih naselja na području Grada Vodica.

Odluku o vrijednosti i količini paketa donosi Gradonačelnik ovisno o visini osiguranih proračunskih sredstava.

Caritas Župe sv. Križa Vodice i Crveni križ Vodice su Tajništvu Grada obvezni dostaviti popis korisnika naknade koji ispunjavaju uvjete propisane ovom Odlukom te dokaz o izvršenoj dostavi.

**IV. NADLEŽNOST I POSTUPAK**

**Članak 23.**

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke, njezinog bračnog druga, punoljetnog djeteta, roditelja ili skrbnika stranke te po službenoj dužnosti.

Kada se postupak za priznavanje prava utvrđenih ovom Odluke pokreće na zahtjev stranke, njezinog bračnog druga, punoljetnog djeteta, roditelja ili skrbnika stranke, za točnost podataka navedenih u zahtjevu za priznavanje prava, korisnik prava odgovara materijalno i kazneno.

Prava koja se temeljem ove Odluke priznaju u novčanom iznosu, priznaju se danom podnošenja urednog zahtjeva ili pokretanja postupka po službenoj dužnosti, osim ako Zakonom ili Odlukom nije drugačije određeno, a isplaćuju se mjesečno.

Pravo na usluge priznaju se danom početka korištenja usluga.

##### **Članak 24.**

Ostvarivanje prava temeljem ove Odluke, odnosno Zakona započinje teći danom podnošenja urednog zahtjeva za ostvarivanje pomoći.

Podnositelj je dužan, sukladno Zakonu i ovoj Odluci dostaviti, odnosno predočiti, nadležnom upravnom odjelu odgovarajuće isprave, odnosno dokaze kojima dokazuje ispunjenje uvjeta propisanih ovom Odlukom.

Nadležni Upravni odjel od podnositelja zahtjeva može po potrebi zahtijevati i druge dokaze u svrhu dokazivanja ispunjenjauvjeta propisanih ovom Odlukom.

**Članak 25.**

O zahtjevu za ostvarivanje prava, odnosno pomoći propisanih ovom Odlukom, u prvom stupnju rješenjem odlučuje Upravni odjel, ukoliko ovom Odlukom nije drugačije određeno.

O žalbi protiv rješenja Upravnog odjela odlučuje nadležno upravno tijelo Šibensko-kninske županije.

Žalba ne odgađa izvršenje rješenja.

**Članak 26.**

Ako se promijene okolnosti o kojima ovisi ostvarivanje pojedinog prava iz socijalne skrbi, Upravni odjel će donijeti novo rješenje.

Korisnik je dužan Upravnom odjelu prijaviti svaku promjenu činjenica koje utječu na ostvarivanje prava propisanih ovom Odlukom, najkasnije u roku 8 dana od dana nastanka promjene.

**Članak 27.**

Upravni odjel ima pravo nadzirati koriste li se odobrena sredstva za svrhu za koju su namijenjena.

Na zahtjev Upravnog odjela, korisnik je dužan dostaviti pisano izvješće o korištenju odobrenih sredstava.

**Članak 28.**

Korisnik koji je ostvario neko pravo iz socijalne skrbi propisano ovom Odlukom, dužan je Gradu nadoknaditi štetu za ostvareno nepripadajuće pravo, ako je:

- na temelju neistinitih ili netočnih podataka za koje je on ili njegov skrbnik znao ili morao znati da su neistiniti, odnosno netočni ili je na drugi način neosnovano ostvario pravo iz sustava socijalne skrbi propisano ovom Odlukom, a na koje nije imao pravo ili ga je ostvario u većem opsegu nego što mu pripada,

- ostvario pravo zbog toga što on ili njegov skrbnik nije prijavio promjenu koja utječe na prestanak ili opseg prava, za koju je on odnosno njegov skrbnik znao ili je morao znati.

**V. PRIJELAZNE I ZAVRŠNE ODREDBE**

**Članak 29.**

Na pitanja koja nisu regulirana ovom Odlukom na odgovarajući način primjenjuju se odredbe Zakona o socijalnoj skrbi.

**Članak 30.**

Za korisnika prava iz članka 12. ove Odluke Grad će provesti postupak radi utvrđivanja ispunjava li uvjete za priznavanje prava, u roku od godine dana od dana stupanja na snagu Zakona o socijalnoj skrbi (“Narodne novine”, broj 18/22).

Korisnik prava na naknadu za podmirivanje troškova stanovanja priznatog na temelju Odluke o socijalnoj skrbi („Službeni glasnik Grada Vodica“, broj 02/18, 05/18, 08/18, 02/20 i 07/20) zadržava priznato pravo i nakon stupanja na snagu ove Odluke dok Grad rješenjem ne utvrdi ispunjava li uvjete za priznavanje prava na naknadu za troškove stanovanja.

**Članak 31.**

Ostala prava priznata na temelju Odluke o socijalnoj skrbi („Službeni glasnik Grada Vodica“, broj 02/18, 05/18, 08/18, 02/20 i 07/20), a čije ostvarivanje traje na dan stupanja na snagu ove Odluke ostaju na snazi do dana nastanka promijenjene okolnosti koja utječe na priznavanje prava sukladno odredbama ove Odluke.

**Članak 32.**

Danom stupanja na snagu ove Odluke prestaje važiti Odluka o socijalnoj skrbi („Službeni glasnik Grada Vodica“, broj 02/18, 05/18, 08/18, 02/20 i 07/20).

**Članak 33.**

Postupci za ostvarivanje prava započeti prije stupanja na snagu ove Odluke, dovršiti će se prema odredbama Odluke o socijalnoj skrbi („Službeni glasnik Grada Vodica“, broj 02/18, 05/18, 08/18, 02/20 i 07/20).

**Članak 34.**

Ova Odluka stupa na snagu osmog dana od dana objave u “Službenim glasniku Grada Vodica”.

KLASA:

URBROJ: 2182-4-03/13-22-1

Vodice,

GRADSKO VIJEĆE GRADA VODICA

PREDSJEDNIK

Marko Mačukat, v.r.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Obrazloženje**

Člankom 35. stavkom 1. točkom 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne (regionalne) samouprave.

Člankom 19. stavkom 1. točkom 5. istog zakona propisano je da općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana

Člankom 3. Zakona o socijalnoj skrbi („Narodne novine“, broj 18/22) propisano je da je socijalna skrb organizirana djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života, te poticanje promjena i osnaživanje korisnika, radi njihova aktivnog uključivanja u život zajednice.

Člankom 29. stavkom 1. točkom 27. Statuta Grada Vodica („Službeni glasnik Grda Vodica“, broj 02/21) propisano je da Gradsko vijeće donosi odluke i druge opće i pojedinačne akte koji su mu stavljeni u djelokrug zakonom i podzakonskim aktima.

Važeću Odluku o socijalnoj skrbi („Službeni glasnik Grada Vodica“, broj 02/18, 05/18, 08/18, 02/20 i 07/20), Gradsko vijeće Grada Vodica donijelo je 14. veljače 2018. godine, a kasnije i četiri izmjene.

Obzirom da je stupio na snagu novi Zakon o socijalnoj skrbi („Narodne novine“, broj 18/22), osim članaka 218. do 226. i članka 263. koji stupaju na snagu 01. siječnja 2023. godine, to je potrebno donijeti i novu Odluku o socijalnoj skrbi Grada Vodica.